KIRJALLINEN KYSYMYS P-2584/02 esittäjä(t): Olivier Dupuis (NI) komissiolle. Ihmisoikeudet Laosissa.



Virallinen lehti nro 052 E , 06/03/2003 s. 0187 - 0187



KIRJALLINEN KYSYMYS P-2584/02 esittäjä(t): Olivier Dupuis (NI) komissiolle (10. syyskuuta 2002) Aihe: Ihmisoikeudet Laosissa Lokakuun 26. päivä tulee kuluneeksi kolme vuotta siitä, kun Laosin opiskelijajohtajat Thongpaseuth Keuakoun, Khamphouvieng Sisa-At, Seng-Aloune Phengphanh, Bouavanh Chanmanivong ja Keochau katosivat järjestettyään Vientianessa rauhanomaisen mielenosoituksen, jossa vaadittiin yhteiskunnallista oikeudenmukaisuutta, vapaita vaaleja ja demokraattisia uudistuksia. Huolimatta kansainvälisistä toimista, etenkin EP:n helmikuussa ja marraskuussa 2001 antamista päätöslauselmista, Vientianen ylimmät viranomaiset ovat joko vaienneet tai antaneet ristiriitaisia tietoja tilanteesta. Marraskuussa 2001 Laosin varaulkoministeri Phongsavat Boupha vakuutti Italian varaulkoministeri Boniverille, että näiden viiden henkilön tapausta ei oltu vielä käsitelty oikeudessa, mutta se tultaisiin käsittelemään pian. 13. kesäkuuta 2002 Strasbourgissa järjestetyssä kokouksessa suhteista ASEAN-maihin vastaavan parlamentin valtuuskunnan painostamana Laosin demokraattisen kansantasavallan kansalliskokouksen oikeudellisen valiokunnan varapuheenjohtaja Samane Souvannasao ilmoitti todisteita esittämättä ja vastoin kaikkia varaulkoministerin aiempia lausuntoja, että kyseiset viisi henkilöä on tuomittu 29. kesäkuuta 2001 tavallisina rikollisina ja että heidät on suljettu Vientianessa sijaitsevaan vankilaan. Lisäksi vastaten liberaali Christopher Huhnelle, joka pyysi saada tutustua kaikkiin oikeudenkäyntiasiakirjoihin, Laosin kansanedustaja vakuutti lähettävänsä ne tälle antaen kuitenkin ymmärtää, että näitä asiakirjoja ei ole välttämättä laadittu. Ristiriitaiset väitteet ja virallisten kannanottojen sekavuus antavat aiheen pelätä näiden viiden opiskelijajohtajan osalta pahinta. Voisiko komissio pyytää Laosin demokraattisen kansantasavallan viranomaisia toimittamaan viivyttelemättä yksityiskohtaiset, paikkansapitävät ja kattavat tiedot näiden viiden kadonneen henkilön tilanteesta niin, että tiedoista käy ilmi sekä oikeuskäsittely ml. mahdolliset oikeudenkäyntipöytäkirjat että vankilaolosuhteet ja henkilöiden terveydentila? Eikö komission mielestä kansalaisten kadottaminen tai heidän kansalaisoikeuksiensa riistäminen ole yksi räikeimmistä YK:n peruskirjan ja kansainvälisten yleissopimusten (jotka myös Laosin demokraattinen kansantasavalta on vapaaehtoisesti allekirjoittanut) vastaisista perusoikeusloukkauksista? Jos näin on, tähdentääkö komissio Laosin viranomaisille, että vastaavat käytännöt ja muut perusoikeusloukkaukset vaarantavat yhteistyösopimuksen jatkamisen? Christopher Pattenin komission puolesta antama vastaus (1. lokakuuta 2002) Komissio on ilmaissut useaan otteeseen syvän huolensa Laosin demokraattisen kansantasavallan ihmisoikeustilanteesta sekä Laosin hallitukselle että Euroopan parlamentille. Komissio on ottanut esiin kysymyksen 26. lokakuuta 1999 -liikkeen viiden johtajan pidättämisestä ja katoamisesta kahdenvälisissä kokouksissaan Laosin hallituksen kanssa sekä muissa yhteyksissä. Valitettavasti tähän saakka on ollut mahdotonta saada hallitukselta mitään selviä tietoja kyseisistä viidestä kateissa olevasta laosilaisesta. Komissio tukee täysin arvoisan parlamentin jäsenen mainitsemien Yhdistyneiden Kansakuntien peruskirjan ja kansainvälisten yleissopimusten täytäntöönpanoa. Komissio suhtautuu myönteisesti suhteista ASEAN-maihin vastaavan parlamentin valtuuskunnan pyrkimyksiin saada laosilaisia opiskelijoita koskevia tietoja ja asiakirjoja ja tukee näitä pyrkimyksiä.